הקטע השלושים וחמישה עוקף את עמק האלה מצפון וממערב. המסלול עובר על הגבעות הצפוניות, כאשר העמק מתחתינו. הרי חברון וגוש עציון נראים ממול. זהו האזור שבו צעדו 35 לוחמי מחלקת ההר בדרכם להקל על המצור על גוש עציון בשנת תש"ח, התגלו בדרכם ונהרגו בקרב. על שמם קיבוץ נתיב הל"ה שאותו ניתן לראות ממש מתחתינו. ממול נראה את תל שוכה הידוע גם בשם גבעת התורמוסים, שפריחתם מגיעה לשיאה בחודשים פברואר- מרץ.
לאחר שחוצים את כביש 35 נכנסים אל פארק בריטניה - פארק בן 40,000 דונם של עצי חורש טבעיים ועצים נטועים ע"י הקרן הקיימת ובו אתרים ארכיאולוגים רבים ואתרי פיקניק. תחילה נעלה אל תל עזקה. עזקה הייתה עיר אמורית שנכבשה על ידי יהושע והייתה חלק מנחלת שבט יהודה. התל צופה על העמק בו נערך הקרב בין דוד לגוליית. נמשיך בתוך הפארק, בשבילים שאותם הכשירה הקרן הקיימת עד שנגיע למצפה משואה, מגדל תצפית שנבנה על ידי הקרן הקיימת ומשקיף על מישור החוף, על מרחבי הפארק ועל הרי יהודה.